**Точка 1.**

**Информация по изпълнението на законовите изисквания на**

**Закона за защита от домашното насилие и ролята на Администрацията на Министерския съвет в този процес**

Със Закона за изменение и допълнение на Закона за защита от домашното насилие (ЗИД на ЗЗДН), обн., ДВ, бр. 66 от 2024 г. се създаде за първи път на законово ниво към Министерския съвет специализиран постоянно действащ колективен и консултативен орган за осъществяване на държавната политика по превенция и защита от домашното насилие – Национален съвет за превенция и защита от домашното насилие (Национален съвет).

**Националният съвет** е колективен орган, чийто състав е изрично посочен в чл. 6а, ал. 3- 5 от ЗИД на ЗЗДН, където освен представителите на изпълнителната и съдебната власт са посочени, че се включват представители на юридически лица с нестопанска цел (НПО), които осъществяват дейност по превенция и защита от домашното насилие.

Едно от първите действия, за да започне функционирането му, е изготвянето и приемането на **Правилник за устройството, организацията и дейността на Националния съвет** (ПУОДНС), където се уреждат основните правила за свикване на заседания на Националния съвет, процедурите за избор на НПО-та по чл. 6а, ал. 5 от ЗЗДН, чиито представители да са част от членовете на Националния съвет, функциите и състава на Националния съвет и функциите на секретариата към него.

Съгласно законовата делегация в чл. 6а, ал. 7 от ЗЗДН административно-техническото, организационното, експертното и финансово обслужване на Националния съвет се осъществява от администрацията на Министерския съвет (АМС).

В тази връзка АМС предприе в определения три месечен срок, посочен в §31 от Преходните и заключителните разпоредби на ЗИД на ЗЗДН, действия за изготвяне и приемане от Министерския съвет на ПУОДНС и създаване на ново звено към главния секретар на Министерския съвет – отдел „Превенция и защита от домашно насилие, сътрудничество по етнически и интеграционни въпроси и взаимодействие с гражданското общество“ (ПЗДНСЕИВВГО), което да изпълнява функциите на секретариат на Националния съвет. Проектът на Постановление на Министерския съвет се публикува за обсъждане в едномесечен срок на Портала за обществени консултации на 21.09.2023 г.: <https://www.strategy.bg/publicconsultations/View.aspx?lang=bg-BG&Id=7836>.

Постъпиха множество становища, в по-голямата си част от НПО-та, които трябваше да се анализират и да се намери най-правилния подход за изграждане на капацитет и експертиза с оглед максимално ефективно изпълнение на задълженията на АМС по отношение на Националния съвет, Съвета за развитие на гражданското общество и Националния съвет по етническите и интеграционни въпроси. Проведе се 14 дневно междуведомствено съгласуване по чл. 32 от Устройствения правилник на Министерския съвет и на неговата администрация и на 13.12.2023 г. с ПМС № 276 Правилникът бе приет.

Непосредствено след това отделът стартира с провеждането на публична и прозрачна процедура за избор на НПО, чиито представители да бъдат членове на Националния съвет, в съответствие с глава трета от ПУОДНС. Това включи няколко етапа на провеждане:

1. Изготвяне и утвърждаване на образците на документи за кандидатстване от председателя на Националния съвет;
2. Публикуване на публична покана до заинтересованите страни на страницата на Министерския съвет: <https://www.gov.bg/bg/prestsentar/novini/pokana-kam-yuridicheski-litsa-s-nestopanska-tsel-za-vklyuchvane-v-natsionalniya-savet-za-preventsiya-i-zashtita-ot-domashnoto-nasilie> и на страницата на Информационния портал за НПО и тяхната фейсбук страница: <http://tinyurl.com/2xazgt7w>; <https://www.facebook.com/NGOBG.INFO/posts/776245954543520>
3. Определяне на комисия за избор със заповед на председателя на Националния съвет № В-6/12.01.2024 г., която в максимално кратки срокове проведе избора, който протече в три фази:

а) административна по документи за допустимост и недопустимост на кандидатите;

б) провеждане на жребий, предвид, че допуснатите кандидати бяха 6, а ПУОДНС предвижда до 4 НПО-та;

в) номиниране на основен и резервен член от избраните НПО-та.

1. Подробен протокол за избора се публикува на 26.01.2024 г, след като бе утвърден от председателя на Националния съвет на страницата на Информационния портал за НПО: <https://www.ngobg.info/bg/news/129961-протокол-от-процедура-за-избор-на-юлнц-чиито-представители-да-уч.html>

Също с Решение № 606 на Министерския съвет още на 11.09.2023 г. бе определена г-жа Мария Габриел, заместник-министър председател и министър на външните работи за председател на Националния съвет.

Последният етап за конституирането на Националния съвет бе приемането на поименния състав на Националния съвет с Решение № 83 на Министерския съвет от 07.02.2024 г., за което се изискаха предварително с писмо на главния секретар на Министерския съвет номинирането на основен и резервен член от посочените организации в ЗЗДН.

Своевременно се свика Националния съвет за провеждане на първо заседание на 21 февруари 2024 г.

В процес е разработването на техническа документация за изграждането и поддържането на **Национална информационна система** **за пострадали от домашното насилие**, което е от особена важност за осъществяването на взаимодействието между Националния съвет, отделните отговорни институции и неправителствени организации при провеждането на политиката за превенция и защита от домашното насилие и Координационния механизъм за помощ и подкрепа на пострадалите от домашното насилие.

За разработването на **Координационния механизъм** се сформира междуведомствена работна група със заповед на министъра на правосъдието № ЛС-13- 139/13.10.2023 г. , в която участваха представители на АМС, на политическия кабинет на министър-председателя и на политическия кабинет на заместник министър-председателя, както и представители на други организации, която завърши своята работа и представи за разглеждане и одобрение проекта на документ на Националния съвет.

Относно **Правилника за прилагане на ЗЗДН** със заповед № Р-2/08.01.2024 г. на министър-председателя се сформира Работна група, която да изготви предложения за изменения и допълнения на Правилника в срок до 30.04.2024 г., така че да го приведе в съответствие с множеството промени, които се направиха със ЗИД на ЗЗДН, обн., ДВ, бр. 66 от 2023 г. РГ провежда регулярно своите заседания, в нея са включени представители на АМС, политическия кабинет на министър-председателя и политическия кабинет на заместник-министър председателя и представители на други организации. Работната група взе решение да провежда допълнителни заседания по тематични въпроси, като включи представители на неправителствения сектор и институции, които не са членове на РГ, с оглед спецификата на уреждането на отделни въпроси в Правилника.

При обсъждането на теми, като изготвяне на стандарти на специализираните услуги по ЗЗДН и методиката за оценка на риска, работната група кани представителите на НПО, които са членове на Националния съвет, да участват в заседанията.

На 14.02.2024 г. АМС встъпи в правата на Възложител по договор с фондация „Асоциация Анимус“ за предоставяне на безплатна **Национална телефонна линия за пострадали от домашното насилие,** като служител на отдел ПЗДНСЕИВВГО прие документацията от Министерство на правосъдието и ще бъде отговорен за отчитането на предоставяната услуга.

Предстои изготвянето на **националната програма за превенция и защита от домашното насилие**, което е предшествано от определянето на приоритетни дейности за финансиране, съгласно чл. 6е, ал. 6 от ЗЗДН. Като в тази връзка главния секретар на Министерския съвет изпрати писмо до заинтересованите страни за предложения за приоритетни дейности, които ще се разгледат и одобрят на заседанието на Националния съвет.

Относно **списъка за специализирани услуги за предоставяне на защита, помощ и подкрепа на лица, пострадали от домашното насилие** се събира информация, но предвид, че тя е твърде оскъдна, за да бъде максимално пълен списъка предстои изпращане на писма до администрациите, общините и публикуване на покана на странницата на Информационния портал до неправителствените организации на които разчитаме, че ще подпомогнат процеса.